 पं. प्रेमनाथ डोगरा हुन्दे कन्ने में 51-52 थों जुड़े दा रेहा।  बड़े घट्ट ऐसे जलसे हे जित्थें अऊं उन्दे कन्ने नेई गेआ होआं।  में जिन्ना उनें गी समझी सकेआ ओ ए हा जे ओ सियासतदान शा बध्द रियासत ते इसदी मान-मरयादा ते मनुक्खता दे प्रतीक हे।  इस आस्तै क्या सियासतदान ते क्या सामाजी जा धारमक लोक उनें गी अपने कन्ने लेई चलना चांह्‌दे हे।  बखशी गुलाम मुहम्मद उन्दा बड़ा आदर-मान करदे हे।  पंडत होर चुनोइयै असंबली पुजदे हे तां बखशी साह्‌ब नै हे उनें गी मुबारक बी देनी, छाती कन्नै बी लाना।  बखशी साह्‌ब कदें नेई हे चांह्‌दे जे ओ कुसै गल्ला पर “वाक-आऊट” करन।  जिसलै बी उनें वाक-आऊट दी कोशश करनी, बखशी गुलाम मुहम्मद नै उनें गी मनाई लैना।  बखशी केई बारी पंडत जी गी आखदे हे पंडत जी तुस ते पुरी रियासत दी नमायगी करदे ओ तुस गै बाह्‌र चली गे तां में जवाब कुसी देङ।  सादे साभाs दे पंडत जी उसदी गल्लें च आइयै केई बारी वाक-आऊट करदे बेही जन्दे हे।  उन्दी सादगी दा अन्दाजा इस घटना कोला बी लाया जाई सकदा ऐ-सांबे दी गल्ल ऐ उनें दिनें कृष्णा मैनन डिफैन्स मिनिसटर हे।  ओ जम्मू आऐ दे हे ते उनें पारटी दे जलसे च भाशन देना हा।  पंडत होर बखशी हुन्दे कन्ने गै असैंबली हाल चा निकले तां बखशी ने पुच्छेआ पंडत जी तुसें कद्रं जाना ऐ तां पंडत होरें अखेआ अज्ज गैज्जा करना।  बखशी साह्‌ब बोल्ले जे किट्‌ठे गै चलगे में तुन्दी सीट बी रजंब कराई ओड़ङ।  पंडत होर बखशी साह्‌ब कन्ने गै जम्मू आई गे।  बखशी साह्‌ब नै हवाई-अड्डे दा गै जलसे च जाना हा, उनें पंडत होरें गी बी चलने आसेआ आखेआ जे पंडत जी ओ ते डिफैस-मनिस्टर ऐ इस आस्तै उसदे जलसे च चलने च के डर ऐ। 